31.03.2011 14:46   Eile õhtul Londonisse saabunud Koussa teatas Briti välisministri William Hague'i sõnul, et on ametist lahkunud ning et Liibüa riigipea Muammar Gaddafi režiim mureneb seestpoolt, vahendas BBC.    "Aktuaalse kaamera" teatel kinnitas Suurbritannia välisministeerium, et Koussa on palunud poliitilist varjupaika. Koussa  oli Liibüa valitsuse kogenuim liige ning tema põgenemist peetakse Gaddafile raskeks hoobiks.    Hague'i sõnul sõitis Koussa Suurbritanniasse omal soovil. "Tema tagasiastumine näitab, et Gaddafi režiim, kust juba paljud on opositsiooni poolele üle läinud, on killustunud, surve all ja seestpoolt murenev," lausus Hague täna reporteritele. "Gaddafi mõtleb arvatavasti, kes ta järgmisena hülgab".    Briti ametnikud loodavad saada Koussalt sõjalist ja diplomaatilist teavet, kuid 1988. aasta  Lockerbie lennukatastroofis hukkunute perekonnaliikmed nõuavad ministri ülekuulamist ja hoiatavad peaminister David Cameroni temaga tehingute sõlmimise eest, vahendas Reuters.    Lockerbie katastroofis hävitas plahvatus Londonist New Yorki teel olnud lennuki ja tappis kõik pardal olnud 259 inimest ning maa peale kukkudes veel 11. Selle korraldamist seostati Liibüaga ning Koussa kui luureteenistuse juht võiks ohvrite lähedaste hinnangul juhtunule rohkem valgust heita.    Liibüa valitsuse  pressiesindaja eitas Koussa ametist lahkumist ning ütles, et Koussa käis diplomaatilisel missioonil.    Minister saabus Suurbritanniasse ajal, mil Liibüa mässulised on idarannikul hiljuti vallutatud linnadest taas taganema sunnitud. Varem olid mässulised juba kaotanud Ras Lanufi ja Bin Jawadi.    BBC Liibüa korrespondendi teatel ei suuda ülestõusnud võistelda kolonel Gaddafi jõududega ning praegu on mässuliste jaoks pöördeline hetk, sest nädalavahetusel tundus juba, et nad on koalitsiooni  õhurünnakute abil edu saavutamas, nüüd aga kaotavad seda taas.    Mässuliste üks juhte kindralmajor Suleiman Mahmoud ütles, et nad vajavad aega, kannatlikkust ja abi, et oma vägesid paremini organiseerida. Neil jääb aga puudu sidevahenditest ja relvadest, märkis Mahmoud, kelle sõnul on mässulistel küll oma strateegia, ent võitlejad ei pruugi alati käsklusi täita.    Rohkem kui kuue nädala eest alanud Gaddafi režiimi vastases ülestõusus on hukkunud mitu tuhat inimest ja tuhanded saanud  haavata.